**Ex-post CBA** **D1 Mengusovce – Jánovce**

Zmluva o poskytnutí nenávratného finančného príspevku (NFP) pre projekt výstavby diaľnice „D1 Mengusovce – Jánovce“ bola uzatvorená dňa 27.12.2004. Išlo o finančný príspevok na výstavbu 25,85 km úseku diaľnice D1 Mengusovce – Jánovce.  Prijímateľovi (Národná diaľničná spoločnosť, a. s.,) bol poskytnutý finančný príspevok vo výške **6 051 910 007,12** **SKK (200 886 610) eur**, ktorý sa skladal z príspevku z Európskeho fondu regionálneho rozvoja (85 % z celkovej sumy) vo výške **170 753 618 eur**a z príspevku zo štátneho rozpočtu (15 % z celkovej sumy) vo výške **30 132 991 eur**. Príspevok bol stanovený na základe výsledku finančnej analýzy v rámci analýzy nákladov a prínosov (CBA) projektu. Diaľnica D1 Mengusovce – Jánovce je v užívaní kompletne od decembra 2009.

MDV SR ako Riadiaci orgán pristúpilo k ex-post prevereniu CBA z dôvodu zvýšenia kvality tvorby nasledujúcich predkladaných CBA cestných projektov, z dôvodu spresnenia dopravného modelovania nasledujúcich projektov ako aj užitočných podkladov ohľadom aktualizácie Metodickej príručky CBA.

Táto aktivita prispeje k zvýšeniu efektívnosti čerpania finančných prostriedkov z verejných zdrojov a z fondov Európskej únie.

Pri spätnom vyhodnotení CBA boli za roky 2005 – 2018 podľa skutočného stavu aktualizované nasledovné vstupné údaje:

*HDP – zdroj: Štatistický úrad SR, Ministerstvo financií SR, Metodická príručka CBA OPII*

*Inflácia – zdroj :  Štatistický úrad SR*

*Investičné náklady – zdroj : účtovníctvo NDS, a.s.*

*Intenzita dopravy – zdroj : celoštátne sčítanie dopravy SSC 2005, 2010 a 2015, automatické sčítače dopravy NDS, a.s.*

*Prevádzkové náklady – zdroj : účtovníctvo NDS, a.s.*

*Príjmy – zdroj : účtovníctvo, NDS a.s.*

Následne bola prepočítaná finančná analýza projektu spolu s predikciou vývoja do roku 2034 a to aktuálne platnou metodikou pre Operačný program Integrovaná infraštruktúra (2014 – 2020). Pôvodná CBA bola počítaná metodikou predchádzajúceho Operačného programu Základná infraštruktúra (2004 – 2006).

**Vyhodnotenie finančnej analýzy**

Celkové investičné náklady pre daný projekt dosiahli na základe údajov NDS a.s. hodnotu 388 309 805 EUR.

Zostatková hodnota bola vypočítaná na základe životnosti infraštruktúrnych komponentov, predstavuje hodnotu 125 143 732 EUR a táto hodnota vstupuje do finančnej analýzy v diskontovanej forme vo výške 40 127 515 EUR.

|  |  |
| --- | --- |
| **Príjmy, EUR** | **Spolu** |
| S projektom – D1 | 78 850 583 |
| S projektom - alternatívny úsek | 4 175 987 |
| Bez projektu - alternatívny úsek | 87 402 347 |
| **Inkrementálne príjmy** | -4 375 777 |

Prevádzkové príjmy predstavujú poplatky za používanie infraštruktúry znášané užívateľom. Spoplatnenie diaľnic a rýchlostných ciest je prostredníctvom kombinovaného systému diaľničných nálepiek pre vozidlá s hmotnosťou do 3,5 tony a elektronického systému výberu mýta pre nákladné vozidlá a autobusy. Diskontované inkrementálne príjmy predstavujú výšku -5 349 169 EUR. V aktualizovanej CBA podľa aktuálnej metodiky vstupujú do kalkulácie príjmy z mýta na paralelnej ceste I/18, nielen na diaľnici D1.

|  |  |
| --- | --- |
| **Náklady na údržbu a opravy, EUR** | **Spolu** |
| **S projektom – D1** |  |
| Bežná údržba | 54 253 246 |
| Pravidelná údržba, opravy | 27 978 237 |
| **S projektom - alternatívny úsek** |  |
| Bežná údržba | 15 733 761 |
| Pravidelná údržba, opravy | 12 692 640 |
| **Bez projektu - alternatívny úsek** |  |
| Bežná údržba | 15 733 761 |
| Pravidelná údržba, opravy | 20 501 668 |
| **Inkrementálne náklady na údržbu a opravy** | 74 422 455 |

Výdavky projektu boli vypočítané v zmysle navrhovaných cyklov Príručky k CBA. Pre scenár bez projektu a scenár s projektom boli zahrnuté rozdielne cykly pre bežné aj pravidelné prevádzkové výdavky v rámci referenčného obdobia projektu. V prípade zohľadnení cyklov pravidelnej prevádzkovej údržby bol začiatky cyklov v prípade scenárov s projektom uvažované ako rok po termíne ukončenia stavebných prác. Náklady na bežnú údržbu boli odvodené od povrchovej plochy komponentov infraštruktúry, tzn. vozovky, tunely a mosty. Jednotkové náklady na bežnú a pravidelnú údržbu ciest a diaľnic určuje príručka, pričom boli upravené do cenovej hladiny roku 2018 a aplikované pri výpočte prevádzkových výdavkov alternatívneho úseku.

Projekt generuje finančné príjmy, avšak nedokáže pokryť investičné výdavky a bez dofinancovania z nenávratného finančného príspevku by bol pre prijímateľa NDS a.s. stratový. Výška grantu EÚ predstavuje 85% celkových oprávnených výdavkov. 15% celkových oprávnených výdavkov bude pokrytých z príspevku štátneho rozpočtu SR. Tieto skutočnosti zobrazuje nasledujúca tabuľka.

|  |  |  |
| --- | --- | --- |
|  | **Aktuálna CBA** | |
| **Nediskontované** | **Diskontované** |
| Celkové investičné výdavky | 381 286 821,41 | 343 447 529,90 |
| Zostatková hodnota | 125 143 732,29 | 40 127 514,80 |
| Príjmy |  | -5 349 169,00 |
| Prevádzkové výdavky |  | 32 130 819,35 |
| Čisté príjmy (Príjmy – Prevádzkové výdavky + Zostatková hodnota) |  | 2 647 526,45 |
| Celkové investičné výdavky – Čisté príjmy |  | 340 800 003,44 |
| Medzera vo financovaní |  | 100% |

**Záverečné hodnotenie**

Spätné vyhodnotenie CBA preukázalo opodstatnenosť financovania projektu z fondov EÚ. Finančná analýza potvrdila predpoklad, že projekt nedokáže v plnom rozsahu pokryť výdavky zo svojich príjmov a preto je opodstatnený nenávratný finančný príspevok z ERDF.